Qamoqdagi jurnalistlarning yaqinlari amnistiyaga umid qilmoqda
Dekabr oyida O'zbekistonda Konstitutsiya kuni munosabati bilan  amnistiya e'lon qilinishi kutilmoqda. O'zbekistonda qamoq jazosini o'ta
Dekabr oyining boshida O’zbekiston Respublikasi Konstitutsiyasi qabul qilingan kun nishonlanadi. Shu munosabat bilan mamlakatda amnistiya e’lon qilinishi kutilmoqda. O`zbekistonda qamoq jazosini o’tayotgan jurnalist va huquq himoyachilari amnistiya qilinganlar ro’yxatiga kiritiladimi? Mustaqil jurnalist va huquq himoyachisi Mo`tabar Tojiboyeva sakkiz yillik qamoq jazosiga mahkum qilingan edi. Ayni payda u jazoni Toshkent shahridagi ayollar qamoqxonasida o’tamoqda. Toshkent viloyat sudi Tojiboyeva ishi yuzasidan bildirilgan shikoyatni ko`rib chiqib, O`zbekiston prezidentini haqoratlash va firibgarlik haqidagi avvalgi hukmni kuchda qoldirgan edi. Huquq himoyachisi yaqinlarining aytishicha, hozir Tojiboyevaning sog`lig`i yo’monlashgan. Uning opasi va advokati Mukarram Tojiboyeva fikriga ko`ra, qamoqxona rahbariyati Mo`tabar Tojiboyevaga nisbatan jazo choralarini kuchaytirgan: “Hozir u reanimatsiyada yotib chiqqan, undan kein jarima izolyatiriga joylashtirilgan. Avval kunlik jazo muddatini o`tgan, u yerdan chiqqach yana bir bahona bilan qayta jarima izolyatoriga joylashtirishgan. O`zi bilan uchrashish imkoniyati bo`lmadi. Mening arizalarimni olishmayapti. Oliy sud raisining qabuliga boraman, yana natija bo`lmasa, muassasa ustidan sudga murojjat qilishga majbur bo`lamaiz”, - deydi Mukarram Tojiboyeva. Mukarram Tojiboyevaning aytishicha, huquq himoyachisini qiynoqqa solish, qo`shimcha jazo chorasi qollashdan maqsad Konstitusiya kuni munosabati bilan dekabr oyida e’lon qilinishi kutilayotgan aministiyaning Tojiboyevaga nisbatan qo`llamaslikdir: “Agar ichki intizomni buzganligi haqidagi muassasa qarori bo`lsa, unga aministiya qo`llanmaydi. Ular amnistiya tufayli Mo`tabarning chiqib ketishidan qo`rqishayapti. Shuning uchun qayta-qayta jarima izolyatoriga jo`natishayapti. U yerda yarim paxtasi yo’q to`shakni kechasi o`nda berib, azondan tortib olib qo`yisharkan, boshqa payt betonda yotishga to`g`ri kelsa kerak-da. Shunday qilib Mo`tabarning so`glig`ini tugatishayapti, shuning uchun jonlantirish bo`limida yotib chiqqan”, - deydi huquq himoyachisining opasi. Yaqinda 6 yil qamoq jazosiga hukm qilingan mustaqil jurmnalist Ulug`bek Haydarov ozod etildi. Kuzatuvchilar jurnalistning ozod etilishini Yevropa Ittifoqi-O`zbekiston muzokaralari bilan izohlab, rasmiy Toshkent qamoqqa olingan jurnalist va huquq himoyachilarini ozod etishdan siyosiy maqsadlarda foydalanyotganini ta’kidlashadi. Kuizatuvchilar ta’kidlashicha, siyosiy garov sifatida foydalanish mumkin bo`lgan mahbus jurnalist va huquq himoyachilari bir necha o’n kishini tashkil etadi. Yevropa Ittifoqi bilan muzokaralar arafasida jurnalist Ulug`bek Haydarov ozod qilingan bo`lsa, boshqa bir keksa yoshli jurnalist va huquq himoyachisi Yodgor Turlibekov ustidan chiqarilgan 3,5 yillik jazo muddati o`z kuchida qoldirildi. 70 yoshli jurnalist O`zbekiston prezidentini haqorat qilish va tovlamachilikda ayblangan edi. O`tkazilgan tergov jarayonida unga qo`yilgan ayblar isbotlanmagan, shu bois uning sudi yopiq tarzda o`tkazilgan. Turlibekov qamoqqa olingandan buyon u bilan uchrashish imkoniyati bo`lmagani bois jurnalistning taqdiri tashvish uyg`otib kelayotgan edi. Muxolifatdagi “Birlik” partiyasi vakili, jurnalist Abdurahman Tashanovga ko`ra, yaqinda Turlibekov bilan qarindoshlari va ishonchli vakili uchrashgan. Ular Turlibekovga nisbatan amnistiya qo`llanilishi mumkin degan umidda: “Apellyatsiya jarayoni Turlibekov ishida biron dalilar yo’qligi tufayli ham yopiq tarzda o`tkazilgan. Amnistiya bo`yicha Turlibekov ozod qilinishi mumkin, lekin u kishining o`zi menga muruvvat emas, adolat kerak degan qat`iy bir talabda turgan ekan. Qamoqdan chiqarish niyati bo`lmasa, unga nisbatan qamoqxonada biron narsa uyushtirish yoki amnistiyadan olib qolish holati mavjud. Lekin hozir u kishining ishonchli vakili va qarindoshlari ham birinchi navbatda Yodgor akaning yoshi va sog`lig`i inobatga olinishidan umid qilib turushibdi”, - deydi Tashanov. Kuzatuvchilar ta’kidlashicha, O`zbekiston qamoqxonalarida huquq himoyachilari va jurnalistlardan tashqari siyosiy tuzum qurboniga aylangan muxolifat vakillari va dindorlar bir necha mingdan ko’p.